Imigassaq pillugu siunnersuutit – naalisagaq

**MAX 4 TASSA!**

Ilisimatuussuseq ineriartorpoq, taamaammat imigassartortarneq pillugu innersuussutit ilisimatuussutsikkut paasisagut annertusiartortillugit allanngortinneqartarput. Ilisimatusarnerit takutippaat imigassaq, annikitsumik pineqaraluaruniluunniit, kikkunnut tamanut ajoqutaasinnaasoq, ukiut, suiaassuseq, inuiaassuseq aamma inooriaaseq apeqqutaatinnagit. Imigassaq suungaluarpalluunniit apeqqutaanngilaq – viinni, immiaaraq, cideri imaluunniit imigassaq.

**IMIGASSAQ IKIAROORNARTORLU PILLUGIT SIUNNERSUISOOQATIGIIT INNERSUUSSUTAAT MALIKKIT**

* Imernikinneruneq pitsaaneruvoq. Imigassartortoqanngippat isumaqarpoq aarlerinartoqanngitsoq
* Imerujoornermi ataatsimi sisamat sinnernagit (Najoqqagassap ataatsip assigaa immiaaraq ataaseq imaluunnit viinnisorfimmut viinni ataaseq)
* Inuusuttut 18-it ataallugit ukiullit imigassaq pinngilluinnartariaqarpaat
* Inuusuttut 18-it 25-llu akornanni ukiullit imertarnertik mianersuuttariaqarpaat
* Naartuniaruit, naartuguit milutsitsiguilluunniit imigassartortarnak

**Imigassap napparsimalersinnaanerit aarlerinarnerulersittarpaa. Imerujoornermi ataatsimi sisamat sinnerneqarpata imminut allanullu ajoquusinissaq aarlerinarnerulersarpoq.**

**IMIGASSAQ PILLUGU SIUNNERSUUTITSIALAAT**

* Meeqqanik najuuttoqartillugu imigassaq pinagu
* Unnussiuaartuni imigassat imigassartaqanngitsunik taarseruk
* Naartulernissat pilersaarutigigukku, naartuguit imaluunniit milutsitsiguit imigassaq pinagu
* Meeqqat imigassaq pillugu oqaloqatigisaruk aamma killilertaruk – inuusuttut 18-it ataallugit ukiullit imigassaq pinngilluinnartariaqarpaat
* Meeqqat imigassartaqanngitsumik inuusuttuunissaanut tapersersoruk
* Aliasukkuit imaluunniit nanertisimaguit imigassaq pinaveersaaruk. Imigassap misigissutsititit sakkortulisittarpai.
* Imigassartalinnik imernissinni immissinnut paarisaritsi
* Unnummi qanoq imertiginiarnerlutit imilertinnak aalajangertarit, taamaalillutit imerpallaarnissat pinaveersaartissinnaavat
* Imernikinneruguit ilinnut allanullu iluaqutaassaaq. Imernikinnerunerpit ajoqusernissat, persuttaanerit aamma peqqissutsikkut ajornartorsiutit inuunermik sivikillisitsisinnaasut nalaassinnaasatit annikillisissavai
* Imigassartalinnik imertillutit aalajangersimasuinnaat imertakkit, soorlu immiaaraannaat imaluunniit viinniinnaat. Immiaaraq imigassamik kimittuumik akullugu imerneq tamatigungajak sakkortunerulersittarmagu